《马顺文裒金买登仕为漕试计戏题其取青券》
宋代·萧立之

马君杭人堕汀角，杭试不收汀不著。少年落笔易进取，万里孤云天一握。

捐金爵试亦假途，寒士探囊桃药无。平生故人于节度，买山尚肯周穷符。

编藤裹锦如行卷，持以取青真左券。惜哉掘墓逢伯夷，捧土塞河吾自腼。

君才十倍空冀北，长鲸变化沧海窄。人生幸得各有地，古来不见虬须客。

作者简介：萧立之（一二○三～？）（生年据本集卷下《壬午元日试笔……》“年似渭滨人样子”、“记前壬午甫能冠”推定），原名立等，字斯立，号冰崖，宁都（今属江西）人。理宗淳祐十年（一二五○）进士。历知南城县，南昌推官，通判辰州。宋亡归隐。有《冰崖诗集》二十六卷，已佚。明弘治十八年九世孙敏辑刊《冰崖公诗拾遗》三卷。事见本集末附萧敏《识后》，明嘉靖《赣州府志》卷九有传。　萧立之诗，以《四部丛刊》影印明弘治十八年刻本为底本。新辑集外诗附于卷末。